Ego Petrus, Dei gratia S. Benigni Divionensis abbas, domini Lingonensis episcopi vicarius, notum facio universis quod Matthias, filius maioris de Chableia, calumniabatur duas partes in decima de Jous; tandem vero recognovit quod injuste vexabat ecclesiam S. Joannis Reomansis super eadem decima, totamque calumniam guerpivit; et si quid in ipsa decima juste, vel injuste habebat, vel habere debebat, totum ex integro prædictæ ecclesiæ, pro remedio animæ suæ et antecessorum suorum, libere in eleemosynam tradidit et concessit. Fecit autem hoc apud Odunum, grangiam de Rigneio, coram his testibus: Testes Hugo, abbas S. Joannis Reomaensis; Willelmus de Quinceio; Hugo de Molendinis; Simon de Vezeliaco; Milo, prior de Jous; de laicis: Martinus pelliparius, Martinus carnifex; Joannes de Puteo; Iterius, præpositus de Malleio; Rainaldus Bucheraus, vitricus ejus; Humbaudus, miles; Laurentius et Leodegarius, famuli abbatis. Ut vero hoc firmius staret et quietius, fecit istud idem Matthias cum laude matris suæ Bonæ, et nepotum suorum Joannis et Odonis qui apud Chableiam laudaverunt, ubi coram eis eleemosyna ipsa recognita fuit et recitata. Testes de laude ipsorum: Guarinus, cantor; Willelmus Brito; magister Menardus; Albertus Pannellus; Bertrandus de Ponte; Stephanus Godarz; Huelierius, capellanus; Armannus, canonicus; Rodulfus, presbyter; Hugo de Nugle, miles; Ervinus et Galterius, præpositi Ervi; Martinus Buchars. Nobis etiam, apud Castellionem quædam tractantibus, accessit prædictus Matthias, et eleemosynam præscriptam se ita fecisse, multis audientibus, coram nobis recognovit, eamque in manu nostra posuit; et ut de illa ecclesiam Beati-Joannis investiremus, et chartam faceremus postulavit. Nos igitur, per manum Willelmi de Quinceio, ecclesiam Beati-Joannis de ipsa eleemosyna investivimus, et ut eam in perpetuum libere et quiete possideat, præsentis chartæ auctoritate confirmamus. Si quis ergo contra eam ire tentaverit, nisi resipuerit et emendaverit, anathema sit. Actum est hoc apud Castellionem, anno ab Incarnatione Domini millesimo centesimo nonagesimo primo.